[{"text_idx": "#000002", "text": "Y mis diwethaf, ar y 10fed o Fawrth, daeth 30 o unigolion, sefydliadau a busnesau i gyfarfod chwarterol rhwydwaith Bwyd Caerdydd. Fe wnaeth ein cyfarfod rheolaidd ddwyn ynghyd amrywiaeth eang o brosiectau bwyd cymunedol, cynhyrchwyr bwyd, manwerthwyr bwyd, deietegwyr, addysgwyr a swyddogion y sector cyhoeddus o bob cwr o\u2019r ddinas."}, {"text_idx": "#000003", "text": "Fe\u2019i cynhaliwyd yng Nghanolfan Gymunedol Butetown (sy\u2019n cynnal nifer o ddigwyddiadau a gwasanaethau bwyd lleol, gan gynnwys y Pantri Cymunedol) a dechreuodd y diwrnod gyda sesiwn rwydweithio anffurfiol a \u2018bingo cymdeithasu\u2019 \u2013 a oedd yn golygu bod pobl o\u2019r cychwyn cyntaf yn sgwrsio ac yn gwneud cysylltiadau newydd gydag eraill yn y gymuned."}, {"text_idx": "#000004", "text": "I\u2019r rhai yr oedd ein cyfarfodydd chwarterol yn newydd iddynt, dechreuodd y cyfarfod gyda chrynodeb gan Pearl Costello, cydlynydd Bwyd Caerdydd, a gyflwynodd Strategaeth Bwyd Da Caerdydd 21 -24, gan gadarnhau yr hyn a gyflawnwyd hyd yn hyn. Dros y naw mlynedd diwethaf, mae Bwyd Caerdydd wedi tyfu\u2019n sylweddol, gan gael effaith amlwg ar draws y ddinas, ac yn 2021, cafodd y ddinas statws Arian Lleoedd Bwyd Cynaliadwy (y lle cyntaf yng Nghymru ac yn un o ddim ond chwe lle yn y DU). Gallwch ganfod mwy yma."}, {"text_idx": "#000005", "text": "Nesaf, cafwyd sesiwn anffurfiol i gyflwyno syniadau a digwyddiadau a roddodd gyfle i bobl rannu\u2019r hyn y maent wedi bod yn ei wneud yn eu prosiectau perthnasol, i helpu i gysylltu ag eraill a rhannu syniadau. Cyfeiriwyd at gymysgedd eang o brosiectau a digwyddiadau arfaethedig \u2013 fel Egin, prosiect i ddatgloi grym cyfunol cymunedau yng Nghymru i fynd i\u2019r afael a\u0302 newid yn yr hinsawdd; Communiti, platfform dosbarthu sy\u2019n cefnogi cynhyrchwyr bwyd a diod lleol, annibynnol a chynaliadwy; ac Edible Cardiff, rhwydwaith llawr gwlad cyffrous o dyfwyr bwyd sy\u2019n cynllunio Gw\u0302yl Wanwyn Caerdydd 2023 ar hyn o bryd."}, {"text_idx": "#000006", "text": "Yn olaf, rhoddodd Kervin Julien, sydd a\u0302 degawdau o brofiad o ymgyrchu dros gyfiawnder cymdeithasol a mynd i\u2019r afael a\u0302 thlodi bwyd (gan sefydlu Pantri Cymunedol Butetown yn 2022 yn fwyaf diweddar), gyflwyniad a thaith ysbrydoledig o amgylch y pantri, sy\u2019n cefnogi\u2019r gymuned leol drwy roi mynediad urddasol, fforddiadwy at fwyd sy\u2019n ddiwylliannol briodol, ac sy\u2019n darparu prydau i hyd at 75 o deuluoedd y dydd."}, {"text_idx": "#000007", "text": "Dyma flas o\u2019r adborth o\u2019r cyfarfod:"}, {"text_idx": "#000008", "text": "\u201cRoeddwn i wrth fy modd yn rhannu gydag eraill ac yn clywed ganddynt. Bwffe gwych hefyd! Roeddwn i wrth fy modd gyda\u2019r amgylchedd hamddenol ac anffurfiol \u2013 gan nad oedd yn rhy ffurfiol, roedden ni\u2019n gallu dod a\u0302 gwirfoddolwyr gyda ni heb iddyn nhw deimlo\u2019n anghyfforddus neu eu bod yn cael eu gadael allan o bethau."}, {"text_idx": "#000009", "text": "\u201cFe wnes i ambell gysylltiad defnyddiol a mwynhau clywed am ddigwyddiadau eraill a chael llwyfan i rannu fy nigwyddiadau a gwasanaethau.\u201d"}, {"text_idx": "#000010", "text": "\u201cFe wnes i gwrdd a\u0302 hen ffrindiau a gwneud rhai newydd, yn ogystal a\u0302 thrafod syniadau newydd!\u201d"}, {"text_idx": "#000011", "text": "Os oes gennych syniad, prosiect neu ddigwyddiad yr hoffech eu cyflwyno yng nghyfarfod nesaf rhwydwaith Bwyd Caerdydd, neu ddim ond diddordeb mewn bwyd da, gallwch ymuno a\u0302 ni yn gynnar yn yr haf (am ddim!) \u2013 cofrestrwch ar gyfer ein cylchlythyr i gael diweddariadau ac i gofrestru eich lle."}, {"text_idx": "#000013", "text": "Ydw! Rwyf am gael diweddariadau achlysurol drwy e-bost am waith Bwyd Caerdydd, yn cynnwys newyddion, digwyddiadau a gweithgaredd codi arian."}, {"text_idx": "#000014", "text": "Find out moreYngly\u0302n a\u0302 Bwyd Caerdydd"}]